Olunaku lw’Omukama XVIII mu budde obw’Omwaka B
OLUNAKU LW’OMUKAMA 18 MU BUDDE OBW’OMWAKA B (5TH AUGUST 2018)
Missaale
OLUYIMBA OLW’AMAYINGIRA Zab 69, 2. 6
Ayi Katonda, kkiriza okunjuna, ayi Mukama yanguwa okunnyamba. Omuyambi wange, omulokozi wange ye ggwe, ayi Mukama, leka kulwa.
ESSOMO I
Nja kubatonnyeseza emiigaati egiva mu ggulu.
Bye tusoma mu kitabo ky’Amalamaga. (16, 2 – 4. 12 – 15)
Mu nnaku ezo, ekibiina kyonna eky’abaana ba Yisraeli ne kisooka okwemulugunyiza Musa ne Aaroni mu ddungu, ne kigamba, nti: Lwaki tetwafiira mu mukono gw’Omukama mu nsi y’e Misri gye twatuuliranga ku ntamu z’ennyama ne tulya emigaati ne tusindisa ebigere. Mwatuleeta mu ddungu lino, musse enjala ekibiina kino kyonna? Awo Omukama n’agamba Musa, nti: Kaakano nzija kubatonnyeseza emigaati nga giva mu ggulu. Buli lunaku abantu banaafulumanga ebweru ne bakungaanya kye beetaaga buli lunaku; ka ndabe oba batambulira mu tteeka lyange oba nedda. Mpulidde okwemulugunya kw’abaana ba Yisraeli. Bagambe bw’oti, nti: Olweggulo munaalya ennyama, ate enkya munakkuta emigaati. Awo munaategeera nga nze, Mukama, Katonda wammwe! Olweggulo olwo entiitiri n’esitula, n’ebikka olusiisira; ate enkya omusulo ne gugwa okwetooloola olusiisira Iwonna. Bwe gwabikka ettaka lyonna, mu ddungu ng’olaba ng’obuntu obusekule, nga bw’olaba obutondotondo bw’enkuba ku ttaka. Abaana ba Yisraeli bwe baalaba kino ne bagambagana, nti: Kino kiki? nga tibakimanyi. Musa n’abagamba, nti: Ye mmere Omukama gy’abawadde okulya. Ebyo Omukama y’abyogera.
OLUYIMBA OLW’OKWEBUULIRIRA: Zab 77, 3 + 4bc. 23 – 24. 25 + 54
EKIDDIBWAMU:Omukama yabawa omugaati ogw’omu ggulu!
Bye twawulira era bye twamanya, bajjajja bye baatunyumiza.* Tulinyumiza ezzadde eririddirira, amatendo g’Omukama n’obuyinza bwe. Ekidd.
Kazzi agenda okulagira ekire waggulu awo, n’enzigi z’eggulu n’aziggulawo.* Mannu ey’okulya n’ebatonnyera, n’abawa omugaati ogw’omu ggulu. Ekidd.
Omugaati gw’abazira omuntu gwe yalya, yabasindikira ebyokulya okukkuta.* N’abatuusa mu nsi ye entukuvu, ku nsozi ze yeefunira ne ddyo we. Ekidd.
ESSOMO II
Mwambale omuntu omuggya eyatondebwa ng’ogerera ku Katonda.
Bye tusoma mu bbaluwa Paulo Omutume gye yawandiikira ab’e Efezi. (4, 17. 20 – 24)
Abooluganda, mbagamba kino: mbalabidde Omukama muleme kuyisa nga bannamawanga bwe bayisa; nga bagoberera ebirowoozo ebitaliimu: Amagezi gaabwe gakutte ekizikiza; omutima gwabwe obutalaba kibaleetera obutamanya, kye bava basubwa obulamu bwa Katonda. Bamala obutakyafaayo ku kibi na kirungi, awo nga beemalira mu byobuwemu, ne beeyiwa bonna mu bugwagwa obwa buli ngeri ne mu maddu g’ebintu. Naye mmwe Kristu si bwe mwamuyiga mutyo. Mpozzi nga timwafuna bulungi njigiriza na nsomesa eziwa obulungi amazima agali mu Yezu: anti okukomeza ddala kati engeri gye mwayisangamu edda, omutali mugaso, nga mugoberera ebyobulimba, ne mweyambula omuntu ow’edda agenda ayonooneka olw’okugoberera ebyegombebwa omutali mugaso, mulyoke mudde buto olw’okufuukira ddala muli mu mutima ogw’endowooza yammwe; mwambale omuntu omuggya eyatondebwa ng’ogerera ku Katonda, mu butuufu ne mu butuukirivu obw’amazima. Ebyo Omukama y’abyogera.
OKWANIRIZA EVANJIRI
Alleluya. Katonda Patri, nnyinikitiibwa, azaala Mukama waffe Yezu Kristu, amulise amaaso g’Omutima gwammwe, mutegeere bye yabayitira. Alleluya.
EVANJIRI
Ajja gye ndi tawulira nnyonta, anzikiriza tawulira njala.
Ebigambo by’Evanjiri ya Mukama waffe Yezu Kristu ebivudde mu Yoanna. (6, 24 – 35)
Mu budde buli, abantu bwe baalaba nga Yezu taliiwo, newaakubadde abayigirizwa be ne basaabala mu bwato, ne bagguka e Kafarnaumu nga banoonya Yezu. Bwe baamusanga emitala w’ennyanja, ne bamugamba nti: Muyigiriza (Rabbi), wazze ddi eno? Yezu n’abaanukula n’abagamba nti: Mbagambira ddala mazima, simunnoonya olw’okuba ebyewuunyo bye mwalaba, wabula Iwa kuba nga mwalya emigaati ne mukkuta. Muleme kwettanira mmere etesimba; mwettanire eyo ebeerera n’etuusa mu bulamu obutaggwaawo; oyo Omwana w’omuntu gy’alibawa; anti y’oyo Patri Katonda gwe yassaako akabonero ke! Ne bamugamba nti: Tunaagira tutya okukola ebikolwa ebya Katonda? Yezu n’abaanukula n’abagamba nti: Guno gwe mulimo Katonda gw’abaagaza: okukkiriza oyo ye gwe yatuma! Bo kwe kumugamba nti: Ekyamagero ky’okola ggwe kiruwa, tukirabe tulyoke tukukkirize? Okola kiruwa? Bajjajja baalya Manu mu ddungu, nga bwe baawandiika nti: Yabawa omugaati oguva mu ggulu ne balya. Yezu n’abagamba nti: Mazima mazima mbagambira ddala nti: Musa si ye yabawa omugaati ogwava mu ggulu; wabula Kitange y’abawa omugaati ddala ogw’omu ggulu. Omugaati ogukka nga guva mu ggulu ne guwa ensi obulamu gwe mugaati gwa Katonda. Bo kwe kumugamba nti: Ssebo, tuwenga omugaati ogwo bulijjo. Yezu n’abagamba nti: Nze mugaati gw’obulamu; ajja gye ndi enjala terimuluma, era anzikiriza, taliddayo kulumwa nnyonta. Ebyo Omukama y’abyogera.
lug_Latn lug_Latn bam_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn